Packham hoor oor tweede poging vir borgtog | Maroela Media
Rob Packham, die sakeman wat van die moord op sy vrou aangekla word, se tweede poging om op borgtog vrygelaat te word, het Woensdag in die Wes-Kaapse hooggeregshof misluk.
Packham het aansoek gedoen om verlof tot appèl teen 'n vorige hofbeslissing om sy borgtog terug te trek, maar regter Elizabeth Baartman het die aansoek van die hand gewys. Volgens Baartman is daar geen grondige of rasionele redes om te glo dat Packham se appèlaansoek suksesvol sal wees nie.
Die 57-jarige sakeman staan tereg op aanklag van moord en dwarsboming van die gereg in verband met die dood van sy vrou, Gill Packham, in Februarie verlede jaar. Maroela Media het vroeër berig Gill is die oggend van 22 Februarie 2018 by haar huis weg op pad na Springfield Convent School waar sy gewerk het. Haar liggaam is later in die kattebak van 'n uitgebrande BMW naby die Dieprivier-treinstasie gevind.
Packham is op borgtog van R75 000 vrygelaat, maar Baartman het op 20 Desember sy borgtog teruggetrek nadat hy probeer het om met sy voormalige minnares kontak te maak deur 'n gemeenskaplike vriend.
Ben Mathewson, Packham se regsverteenwoordiger, het egter aangevoer daar is geen bewyse dat dié SMS'e wel deur Packham gestuur is nie. Hy het ook aan die hof gesê hoewel hy nie erken Packham het die brief geskryf nie, was die brief se "toon en inhoud vredeliewend van aard".
Baartman het egter dié argument verwerp en gesê Packham wil die oortreding van sy borgtogvoorwaardes as "'n nietigheid" afmaak sonder om te erken hy het dit wel oortree.
"As 'n mens in ag neem dat die oortreding begaan is nadat 'n hof voorheen bevind het die beskuldigde het reeds die oorspronklike borgtogvoorwaardes oortree, en die borgtogbedrag toe verhoog en die beskuldigde huisarres opgelê is, is die erns van hierdie jongste oortreding duidelik."
Sy het gesê Packham se houding teenoor die hof maak nie sin nie en is 'n aanduiding van sy houding teenoor die gereg. Baartman het ook gesê Mathewson ignoreer die feit dat die potensiële staatsgetuie gekla het dat hulle geteister word.
Packham word tans in die Pollsmoor-gevangenis aangehou. Sy verhoor sal op 11 Maart begin.
GEEN borgtog vir moordenaars. Rob Packham het reeds voorheen sy borg voorwaardes verbreek. Hy moet sit.
man ek "like" regter Baartman. Ons kort meer van haar soort op die regtbank. Die moordenaar wat sy eie vrou vermoor en dan dink hy kan loskom. Iemand was slimmer as hy